तेंदुलकर हुए चोटिल, तुरंत स्वदेश लौटेंगे  
विश्वकप से पहले सचिन का चोटिल होना भारत के लिए चिंता का विषय है, क्योंकि चयनकर्ता इस महाकुंभ के लिए सोमवार को चेन्नई में टीम का चयन करेंगे।
मास्टर बल्लेबाज सचिन तेंदुलकर मांसपेशियों में खिंचाव के कारण दक्षिण अफ्रीका के खिलाफ वनडे सीरीज के बचे हुए तीन मैचों में नहीं खेलेंगे। विश्वकप के लिए टीम के चयन से एक दिन पहले यह खबर भारत के लिए चिंता का विषय बन गई है।  दक्षिण अफ्रीका के खिलाफ वांडरर्स में दूसरे वनडे मैच में 24 रन की पारी के दौरान तेंदुलकर के दाहिने पैर के घुटने की मांसपेशियों में खिंचाव आ गया था, जिसमें भारत ने एक रन से जीत दर्ज कर सीरीज 1-1 से बराबर कर ली।  तेंदुलकर दक्षिण अफ्रीका की पारी के दौरान भी मैदान पर नहीं उतरे और मैच के बाद हुई प्रेस कॉन्फ्रेंस में भारतीय कप्तान महेंद्र सिंह धोनी ने पुष्टि की कि यह चैम्पियन बल्लेबाज पांच मैचों की सीरीज के बचे हुए तीन वनडे में भाग नहीं लेगा।  धोनी ने कहा, सचिन तेंदुलकर चोटिल हो गए हैं और वह अगले तीन मैच नहीं खेलेंगे। वह भारत रवाना हो जाएंगे। इस तरह तेंदुलकर चोट के कारण स्वदेश लौटने वाले चौथे भारतीय क्रिकेटर बन गए, क्योंकि उनसे पहले सलामी बल्लेबाज वीरेंद्र सहवाग और गौतम गंभीर तथा गेंदबाज प्रवीण कुमार भी चोटिल होने की वजह से वापस लौट गए थे।  इससे पहले तेंदुलकर ने अपने करियर में एक और उपलब्धि हासिल की। उन्होंने सनत जयसूर्या के एकदिवसीय क्रिकेट में सबसे ज्यादा मैच खेलने के रिकॉर्ड की बराबरी की। दक्षिण अफ्रीका के खिलाफ दूसरा वनडे तेंदुलकर का 444वां मैच था, जिससे उन्होंने श्रीलंका के महान क्रिकेटर जयसूर्या के रिकॉर्ड की बराबरी की।  विश्वकप से पहले तेंदुलकर का चोटिल होना भारत के लिए चिंता का विषय है, क्योंकि राष्ट्रीय चयनकर्ता इस महाकुंभ के लिए सोमवार को चेन्नई में टीम का चयन करेंगे।